འོན་ཀྱང་བོད་ཀྱི་ཡིག་རྩོམ་ཁྲོད་དུ་སློབ་གྲྭ་ཞེས་པའི་ཐ་སྙད་འདི་ལ་གོ་བ་གཅིག་གྱུར་ཅིག་ད་བར་དུ་བྱུང་མེད་པར་སྣང་སྟེ།དཔེར་ན།གོང་དུ་ལུང་འདྲེན་ཞུས་པ་ལྟར།ཁྱེའུ་དག་ཡོངས་སུ་སྨིན་པར་བྱ་བའི་ཕྱིར་ཡི་གེ་སློབ་པའི་གྲྭ་ཁང་ཐམས་ཅད་དུ་ཡང་འགྲོ་བར་བྱེད་དོ།།ཞེས་དང།སྨོན་ལམ་ཚིག་མཛོད་དུ།སློབ་གྲྭ་ཞེས་པ་ནི།བྱིས་པ་རྣམས་ཀྱིས་ཤེས་ཡོན་སློབ་སྦྱོང་བྱ་སའི་གནས་དང་དེའི་སྒྲིག་འཛུགས་ཀྱི་སྤྱི་མིང།ཞེས་པ་སོགས་ལྟར་ན།སློབ་གྲྭ་ཞེས་པ་ནི་ན་གཞོན་སློབ་ཕྲུ་ཚོས་ཡི་གེ་འབྲི་ཀློག་སྦྱང་སའི་གནས་ཙམ་ལ་གོ་བ་དགོས་པ་ལྟ་བུ་དང།དགེ་བཤེས་ཆོས་གྲགས་ཀྱི་བརྡ་དག་མིང་ཚིག་གསལ་བ་ལས།སློབ་གྲྭ།ཡོན་ཏན་བསླབ་པར་བྱ་བའི་གནས་སམ་ཁང་པ་ཞེས་དང།བོད་རྒྱ་ཚིག་མཛོད་ཆེན་མོ་ལས།སློབ་གྲྭ།སློབ་སྦྱོང་བྱེད་སའི་གནས་ཁང་།བརྡ་དག་ཀུན་གསལ་མེ་ལོང་ལས།སློབ་གྲྭ།སློབ་གཉེར་པ་མང་པོ་ཤེས་ཡོན་སློབ་པར་འདུ་སའི་རྭ་བའམ་གནས་ཡུལ།ཞེས་སོགས་ཀྱི་གོ་དོན་འགྲེལ་ལུགས་ལྟར་ན།སློབ་གྲྭ་ཞེས་པ་ནི་སློབ་སྦྱོང་བྱ་སའི་གནས་སྤྱི་ལ་གོ་དགོས་པ་ལས།སྦྱོང་མཁན་གྱི་གང་ཟག་དང་སྦྱང་བྱའི་སློབ་ཚན་གྱི་ཁད་པར་གང་ཡང་མེད།